Jan E. Jørgensen (V), 2024-10-03:
I sommer var der OL, olympiske lege, i Paris, og sommerens OL fik mig til at tænke på et af livets helt store spørgsmål.
Hvad nu, hvis vi partier herinde stillede op til OL?
Lad mig begynde med Dansk Folkeparti.
Jeg tænker brydning: stædighed, standhaftighed, suk og støn og en sportsgren med et sæt super simple spilleregler, nemlig at få ham udlændingen presset tilbage og ud over grænsen.
I forhold til Alternativet tænker jeg breakdance – en ny og spændende disciplin.
For os andre ser det måske underligt ud, når de roder rundt nede på gulvet, men måske er det bare, fordi de er så meget forud for deres tid.
Så har vi Danmarksdemokraterne.
Jeg tænker traktortræk.
Så er der måske nogle herinde, der tænker: Er det virkelig en olympisk disciplin?
Og svaret er et rungende nej, hvilket jo kun er en fordel, for så slipper man for at skulle helt ned til Paris og alle deres fine saloner.
Så har vi Enhedslisten.
Jeg tænker spydkast.
Det er I gode til.
Jeg tænker spydkast, eller hvad der nu ellers lige er af kasteskyts i nærheden.
Så har vi De Konservative.
Se, her har en af mine konservative venner hjulpet mig.
Han har foreslået maraton, for som han siger, kræver det råstyrke og rettidig omhu, og så er det rodfæstet i traditionen.
Jeg tænkte mere, at det er virkelig kedeligt fjernsyn.
Og så har vi Liberal Alliance.
Hvad er Venstre så?
Her er der måske nogle, der tænker 200-meterrygsvømning på dybt vand.
Andre tænker måske, at vi ligner en groggy sværvægtsbokser, som nægter at acceptere tallene på vægten, der placerer ham i fjervægt.
Men nej, svaret er, at Venstres disciplin er tikamp.
Vi kan lidt af hvert.
Tikamp handler om balancer, og det handler om en god grundform, eller som der står på Wikipedia: »Tikamp kræver udover en bred teknisk kunnen og en velfunderet fysik også stor mental udholdenhed, da konkurrencerne som regel er ganske langvarige.«
Balancen ser man i, at hvis du bliver et stort muskelbundt, vinder du måske i kuglestød, men du betaler prisen, når du skal slæbe din store krop gennem 110-meterhækkeløb.
Og du kan bruge al din tid på at træne det perfekte spydkast, men så bliver du bare aldrig rigtig god til højdespring.
Der er nogle, som er bedre end Venstre i de enkelte discipliner.
Nogle kan snakke om større skattelettelser end Venstre, men i Venstre vil vi også gerne have et stærkt sundhedsvæsen, vi vil støtte Ukraine og styrke vores fælles forsvar.
Der er andre, der kan give vildere klimaløfter end Venstre, men vi vil redde klimaet uden at ødelægge erhvervslivet og sende arbejdspladser ud af Danmark.
Og i Venstre taler vi ikke om land mod by, vi taler om land og by og alt derimellem, for vi er nemlig hele Danmarks Liberale Parti.
Vi vil ikke tage fra de gamle og give til de unge eller omvendt.
Vi er partiet for alle aldersgrupper.
Venstre er et arbejderparti.
Det skal kunne betale sig at arbejde.
Men vi er også partiet for dem, der ikke længere arbejder og nu nyder en velfortjent tilværelse som pensionister.
Ja, og så skal det hele som sagt bindes op på en stærk grundform i form af økonomisk ansvarlighed, for uden det får man hverken arbejdspladser, skattelettelser, sundhedsvæsen eller grøn omstilling.
Venstres politik har altid båret præg af balancer og fokus på grundformen.
Vi ser det med den grønne trepart – en aftale, som af politiske kommentatorer er blevet beskrevet som værende i samme historiske liga som Kanslergadeforliget.
Men der har også været kritik, og den hilser jeg velkommen, for den viser, hvor fint balanceret aftalen er.